Максимални размери на средствата за 2024 г., които се осигуряват от бюджета за активна политика на МТСП за едно лице (съгласно Закона за насърчаване на заетостта)

Максималните размери на средствата, които се осигуряват от бюджета за активна политика на МТСП за едно лице (Приложение 3), са както следва:

Трудово възнаграждение на безработните лица, включени в програми и мерки съгласно Закона за насърчаване на заетостта (ЗНЗ) - минимална работна заплата при пълен работен ден, с изключение на включените лица в следните програми, проекти и мерки:

* Национална програма „Старт на кариерата” – **1 100 лв.**;
* Национална програма „Активиране на неактивни лица” – **1 140 лв.** за наетите ромски медиатори и за наетите младежи в общините като младежки медиатори, **1 280 лв.** за наетите психолози и за наетите мениджъри на случай;
* Национална програма „Помощ за пенсиониране”; Национална програма „Мелпомена”, Национална програма за обучение и заетост на хора с трайни увреждания – **980 лв.** за наетите лица с висше образование на длъжности, за заемането на които минималното образователно и квалификационно ниво, съгласно НКПД 2011г., е определено като завършена степен на висше образование;
* Насърчителна мярка, съгласно чл. 46а от ЗНЗ (дуална система на обучение) – **500 лв.**;
* Средства за наставник (по чл. 46а и 55г от ЗНЗ) и за отговорно лице (ментор) (по чл. 36 от ЗНЗ) – **250 лв.**

Почасово трудово възнаграждение на лицата, включени в определени програми и мерки, съгласно ЗНЗ минималната часова работна заплата (5.58 лв.), с изключение на включените в следните програми и мерки:

* наетите лица с висше образование на длъжности, за заемането на които минималното образователно и квалификационно ниво, съгласно НКПД 2011 г., е определено като завършена степен на висше образование, по Национална програма „Помощ за пенсиониране”, Национална програма „Мелпомена” и Национална програма за обучение и заетост на хора с трайни увреждания – 5.86 лв.

Допълнителни възнаграждения с постоянен характер по минимални размери, установени в Кодекса на труда и в нормативните актове по неговото прилагане - **за конкретните случаи**.

Дължими вноски за сметка на работодателя за фонд „Пенсии“, фонд „Трудова злополука и професионална болест“, фонд „Общо заболяване и майчинство“ върху полученото, включително начисленото и неизплатено, брутно трудово възнаграждение или неначисленото брутно трудово възнаграждение, включително възнаграждението по чл. 30а, ал. 1, т. 3 и 6 от ЗНЗ, съгласно чл. 6, ал. 3 от Кодекса за социално осигуряване, както и за фондовете за допълнително задължително пенсионно осигуряване и Националната здравноосигурителна каса, определени в Закона за бюджета на държавното обществено осигуряване за 2024 г. и в Закона за бюджета на Националната здравноосигурителна каса за 2024 г.

Дължими вноски за сметка на работодателя за фонд „Безработица“ върху полученото, включително начисленото и неизплатено, брутно трудово възнаграждение или неначисленото брутно трудово възнаграждение, включително възнаграждението по чл. 30а, ал. 1, т. 3 и 6 от ЗНЗ, съгласно чл. 6, ал. 3 от Кодекса за социално осигуряване, определени в Закона за бюджета на държавното обществено осигуряване за 2024 г.

Средства за „подкрепена заетост“ за безработно лице с трайни увреждания или от други групи в неравностойно положение, наето на работа на несубсидирано работно място (чл. 43а от ЗНЗ) – 1 000 лв.

Обучение на възрастни – за едно лице:

* Обучение за **придобиване на първа степен** **на** **професионална квалификация** (**с продължителност не по-малка от** 300 учебни часа) – **660 лв.** максимален размер за безработни лица;
* Обучение за **придобиване на** **квалификация по част от професия по първа квалификационна степен** (**с продължителност не по-малка от** 200 учебни часа) – **440 лв.** максимален размер за безработни лица;
* Обучение за **придобиване на втора степен** **на професионална квалификация** (**с продължителност не по-малка от** 660 учебни часа) - **1 320 лв**. максимален размер за безработни лица;
* Обучение за **придобиване на** **квалификация по част от професия по втора квалификационна степен** (**с продължителност не по-малка от** 300 учебни часа) – **600 лв.** максимален размер за безработни лица;
* Обучение за **придобиване на трета степен на професионална квалификация** (**с продължителност не по-малка от** 960 учебни часа) - **1 980 лв.** максимален размер за безработни лица;

Обучение за **придобиване на** **квалификация по част от професия по трета квалификационна степен** (**с продължителност не по-малка от** 600 учебни часа) – **1 237 лв.** максимален размер за безработни лица;

**Средства за обучение по определени професионални направления:**

* Средствата за обучение за придобиване на квалификация по част от професия и на първа, втора и трета степен на професионална квалификация по професии от професионални направления в областите на образование „Услуги за личността“ (с изключение на професиите „Камериер“ и „Портиер-пиколо“) и „Обществена сигурност и безопасност“ от СППОО се умножава с коефициент 1.10;
* Средствата за обучение за придобиване на квалификация по част от професия и на първа, втора и трета степен на професионална квалификация по професии от професионални направления в областите на образование „Физически науки“, „Информатика“ (с изключение на професия „Оператор на компютър“), „Техника“, „Здравеопазване“ (с изключение на професиите „Здравен асистент“ и „Болногледач“), „Опазване на околната среда“, „Производство и преработка“, „Архитектура и строителство“ от СППОО се умножава с коефициент 1.20;
* Средствата за обучение за придобиване на квалификация по част от професия и на първа, втора и трета степен на професионална квалификация по професии от професионални направления в областите на образование „Транспорт“ (с изключение на професиите „Куриер“ и „Спедитор-логистик“), „Селско, горско, рибно стопанство“ (с изключение на професия „Работник в озеленяването“) и „Ветеринарна медицина“ от СППОО се умножава с коефициент 1.30.
* Обучение за придобиване на професионална квалификация **за заети лица** – извършва се при равно участие на Агенцията по заетостта и работодателя, но не повече от **50% от максималния размер, определен за обучение по степени на професионална квалификация и по част от професия за безработни лица**;
* Обучение за придобиване на **„Гражданска компетентност ” (с продължителност не по-малка от 30 учебни часа) – 140 лв**. максимален размер за безработни лица, за заети лица – **70 лв**. максимален размер;
* Обучение за придобиване на ключова компетентност **„Предприемаческа компетентност” (с продължителност не по-малка от 30 учебни часа) – 140 лв**. максимален размер за безработни лица, за заети лица – 70 лв.;
* Обучение за придобиване на ключова компетентност **„Многоезикова компетентност-български език” (180 учебни часа) – 450 лв**. максимален размер за безработни лица;
* Обучение за придобиване на ключова компетентност **„Личностна компетентност, социална компетентност и компетентност за придобиване на умения за учене” (с продължителност не по-малка от 30 учебни часа) – 140 лв.** максимален размер за безработни лица, за заети лица – 70 лв.;
* Обучение за придобиване на ключова компетентност **„Математическа компетентност и компетентност в областта на точните науки, технологиите и инженерството” (с продължителност не по-малка от 30 учебни часа) – 140 лв.** максимален размер за безработни лица, за заети лица – 70 лв.

Обучение на обучаващи – до **200 лв**. при не по-малко от 40 учебни часа за едно лице.

**Групова рискова застраховка** на включените в обучение безработни лица за срока на обучението – за конкретните случаи.

Осигуряване на стипендия, транспортни и квартирни разходи на безработните лица, участващи в обучение за ограмотяване, придобиване на професионална квалификация или обучение по ключови компетентности - за времето на обучение:

* стипендия – **15 лв. на присъствен ден**;
* ежедневни транспортни разходи:

- за разстояние до 50 км. вкл. от населеното място, в което живее лицето, до населеното място, в което се провежда обучението и обратно – 6 лв. на присъствен ден;

- за разстояние над 50 км. от населеното място, в което живее лицето, до населеното място, в което се провежда обучението и обратно – до **20 лв. на присъствен ден**;

* транспортни разходи за посещение (отиване и връщане) на населеното място по постоянно местоживеене един път в месеца, когато обучението е с продължителност над 1 месец **– до 80 лв. на човек** **ежемесечно**;
* квартирни разходи – до **50** **лв./ден**.

Насърчаване на териториалната мобилност на безработните лица:

* за ежедневни транспортни разходи от и до месторабота – до **50%** от действително направените разходи;
* за транспортни разходи за представяне пред работодател – до **20%** от трудовото възнаграждение за субсидирана заетост (**до 186.60 лв.**)

Насърчаване на териториалната мобилност на наети лица за действително направени транспортни разходи за ежедневно придвижване до местоработата и обратно на работниците и служителите, живеещи извън границите на населеното място по месторабота – до 150 лв. месечно на едно наето лице.

Средства за насърчаване на безработни лица, за наемане на работа в населено място, отстоящо на повече от 50 км от населеното място по настоящ адрес (съгласно чл. 42, ал. 3 от ЗНЗ) – **400 лв.** месечно.

Средства за квалификация под формата на кредит по предмета на стопанската дейност и/или нейното управление по одобрения бизнес проект по чл. 47, ал. 1 от ЗНЗ – 1 000 лв. максимален размер. При успешно завършване на обучението се опрощава 1/2 от ползвания кредит.

Допълнителни средства за наемане на друго безработно лице без право на парично обезщетение за безработица по чл. 47, ал. 4 от ЗНЗ - четирикратен размер на субсидираното трудово възнаграждение – 3 732 лв.

Средства за започване на самостоятелна стопанска дейност от безработни лица, регистрирали микропредприятие по Закона за малките и средните предприятия (по одобрен от териториалното поделение на Агенцията по заетостта бизнес проект) (чл. 30а, ал. 1, т.16) – до 5 000 лв. съгласно одобрения бизнес проект.

Допълнителни месечни суми (чл. 30а, ал. 1, т. 21 от ЗНЗ) за фонд „Пенсии”, ДЗПО и НЗОК (върху минималния месечен осигурителен доход за самоосигуряващи се лица, съгласно Закона за бюджета за ДОО), за срок не повече от 12 месеца.

Разходи за ползвани външни консултантски услуги и съпътстващи услуги от лицата по чл. 47, ал. 1 и чл. 49 от ЗНЗ с номенклатура и лимити на средствата, определени съгласно правилника за прилагане на ЗНЗ – до 500 лв.

Отпускането на средства по реда на ЗНЗ (вж. приложение 4.1), се реализира при спазване на разпоредбите, регламентирани в Глава девета „а“ „Условия за предоставяне на минимална помощ“ от Правилника за прилагане на Закона за насърчаване на заетостта.

Сумите, които се предоставят по чл. 51, ал. 1 от ЗНЗ са в размер 50 на сто от допустимите разходи за периода на субсидиране.

Сумите, които се предоставят по чл. 51, ал. 2 от ЗНЗ са в размер 75 на сто от допустимите разходи за периода на субсидиране.

Средствата за проект „Красива България” се изразходват по ред и видове разходи, определени от Управителния съвет на проект „Красива България”.

Финансовите параметри се отнасят за нововключените лица през 2024 г. и за лицата, включени в обучения и в програми, проекти и мерки за заетост и обучение през предходни години.