ОДОБРЯВАМ:



**РАМКА С ОСНОВНИ ПРИОРИТЕТИ НА**

**НАЦИОНАЛНИЯ ПЛАН ЗА ДЕЙСТВИЕ ПО ЗАЕТОСТТА**

**ПРЕЗ 2024 г.**

1. **ВЪВЕДЕНИЕ**

Разработването на проект на Рамка с основни приоритети и структура на Националния план за действие по заетостта за 2024 г. (Рамката) е първата дейност от Реда и механизма за разработване на Плана, утвърден от министъра на труда и социалната политика на основание чл. 9, ал. 1 от Правилника за прилагане на Закона за насърчаване на заетостта. Рамката за 2024 г. е разработена, като са взети предвид редица стратегически и оперативни документи на национално и европейско ниво, в т.ч. Стратегията по заетостта на Република България 2021–2030 г., Националната програма за развитие „България 2030“, Стратегическата рамка за развитие на образованието, обучението и ученето в Р България 2021-2030 г., Пролетната макроикономическа прогноза за 2023 г. на МФ, Специфичните препоръки от ЕС към България от 2019 до 2023 г., Програмата „Развитие на човешките ресурси“ 2021–2027 г., Националния план за възстановяване и устойчивост, Европейския стълб на социалните права и др.

Рамката съдържа анализ на макроикономическата среда, развитието на пазара на труда през 2023 г. и тенденциите сред целевите групи на политиката по заетостта, както и прогнози за основни макро индикатори и за търсенето и предлагането на труд през 2024 г. Документът съдържа информация за изпълнение на политиката за насърчаване на заетостта през 2023 г., като са идентифицирани основните предизвикателства пред развитието на пазара на труда в бъдеще, формулирани са целите и приоритетите в политиката по заетостта през 2024 г. Приложения към документа са: Структура на Националния план за действие по заетостта през 2024 г. и максимални размери на средствата за 2024 г., които се осигуряват от бюджета за активна политика на МТСП за едно лице, съгласно Закона за насърчаване на заетостта.

1. **МАКРОИКОНОМИЧЕСКА СРЕДА, РАЗВИТИЕ НА ИКОНОМИКАТА ПРЕЗ 2023 Г. И ПРОГНОЗИ ЗА ПРЕДЛАГАНЕТО И ТЪРСЕНЕТО НА РАБОТНА СИЛА ПРЕЗ 2024 Г.**

* **Макроикономическа среда през първата половина на 2023 г.**

През първата половина на 2023 г. ръстът на българската икономика, измерен чрез реалния растеж на Брутния вътрешен продукт (БВП), се забави, което бе в съответствие и с предварителните очаквания, както и с динамиката на европейската икономика, която също забави своя растеж. Външната среда остана несигурна, което се обуславяше най-вече от продължаващата война между Русия и Украйна. Икономиката на ЕС остана относително стабилна спрямо колебанията на енергийните пазари, като още от последните месеци на 2022 г. бяха осигурени алтернативни източници, които да заместят доставките на горива от Русия. Фактор, който също допринесе за забавянето на европейската икономика, е и политиката на Европейската централна банка (ЕЦБ) на затягане на кредитния пазар и за борба с високата ценова инфлация, което доведе до неколкократно повишаване на основния лихвен процент в еврозоната. Към края на юни 2023 г. лихвеният процент по основните операции по рефинансиране на ЕЦБ бе 4.00%. Във вътрешен план трябва да се изтъкне политическата нестабилност в страната, поради която през първата половина на годината в страната нямаше приет държавен бюджет, което имаше задържащ ефект върху програмите и мерките на правителството.

След ревизия на данните за БВП на НСИ, ръстът на БВП за първата половина на 2023 г. достигна 2.0%, като основните движещи фактори зад това развитие са потреблението и нетният износ. Растежът на потреблението на домакинствата се ускори до 6.7% в синхрон с подобрението на индикатора за доверието на потребителите през първата половина на годината. Инвестициите в основен капитал намаляват с 3.6%. Износът спада с 1.3% в постоянни цени, докато вносът намалява със 7.0%. Брутната добавена стойност отбеляза ръст от 1.2%, което се дължеше изцяло на услугите и строителството, докато реалният ръст на индустриалният сектор на практика е близък до 0%.

Тенденцията на намаление на инфлация в страната, която започна през последното тримесечие на 2022 г., се запази и през първото полугодие на 2023 г. Годишният темп на инфлация според ХИПЦ към юни бе 7.5%. Това до голяма степен се дължеше на понижението в цените на основните суровини и най-вече на енергийните стоки, търгувани на международните пазари, както и проявлението на базов ефект от ускореното нарастване на показателя през предходната година. Номиналният ръст на компенсациите на наетите лица е 12.3%, което надхвърля регистрираната в страната инфлация.

* **Очаквания за развитието на икономиката и пазара на труда през 2023 - 2024 г.**

За 2023 г. очакванията са растежът на БВП да се забави до 1.8%. Освен забавянето на частното потребление и на инвестиционната активност, допълнителен фактор ще бъде и по-слабият ръст на потреблението на правителството, както и по-слабият ръст на износа поради ниското външно търсене. Все пак, очаква се нетният износ да има положителен принос за динамиката на БВП поради очаквания реален спад на вноса на стоки и услуги.

След като през 2022 г. инфлацията достигна най-високи стойности за последните двадесет години, през 2023 г. се очаква постепенно забавяне в нарастването на потребителските цени, което ще се дължи на намалението на приносите на групите храни и енергийни стоки. Инфлацията в края на 2023 г. се очаква да се понижи до 6.9%, а средногодишната да бъде 9.1%.

Въпреки забавянето в растежа на българската икономика през 2023 г. се очаква темпът на растежа на заетостта да остане висок в размер на 1.2%[[1]](#footnote-1). Очаква се през 2024 г. броят на заетите в страната да достигне равнището, регистрирано през предкризисната 2019 г. През 2023 и 2024 г. се очаква плавно намаление в коефициента на безработица и за 2023 и 2024 г. Неговата средногодишна стойност се очаква да бъде съответно 4.2% и 4.0%.

1. **ЗАЕТОСТ И БЕЗРАБОТИЦА**

Според данните от Системата за Национални сметки (СНС) средногодишният брой на заетите за периода януари-юни 2023 г. е 3 462 хил. и се увеличава с 1.7% спрямо същия период на 2022 г. Броят на наетите лица се увеличава с 1.6% на годишна база, а броят на самонаетите лица – с 2.2%. Най-висок ръст на заетостта се наблюдава в строителството и услугите (съответно от 2.6% и 2.5%), докато в индустрията заетостта се запазва почти на същото ниво, както през първата половина на 2022 г. Аграрният сектор също отбелязва ръст на заетите си от 0.8%. Недостигът на предлагане на труд продължава да бъде едно от основните ограничения за разширяване на производствената дейност според оценките на работодателите.

По данни на Наблюдението на работата сила (НРС) през второто тримесечие на 2023 г. положителните тенденции на пазара на труда се прекъсват. Заетите лица намаляват, а безработните се увеличават на тримесечна и годишна база, което не е характерно за този период от годината когато заетостта обикновено се увеличава в резултат на сезонните дейности.

Икономически активните лица на възраст 15-64 г. през второто тримесечие са 2 944.6 хил. като намаляват на тримесечна (с 0.2%) и на годишна база (с 0.3%). Коефициентът на икономическа активност запазва стойността си от първото тримесечие на 2023 г. – 73.7%, а в сравнение с година по-рано се увеличава с 0.3 процентни пункта (п.п.).

Заетите на възраст 15-64 г. са 2 806.6 хил. Броят им намалява на тримесечна и на годишна база, съответно с 0.5% и с 0.4%. По-съществено намаление на заетите (15+) в сравнение с второто тримесечие на 2022 г. се отчита в икономически дейности „Операции с недвижими имоти“ (с 19.3%), „Селско, горско и рибно стопанство“ (с 10.5%), „Добивна промишленост“ (със 7.7%) и „Транспорт, складиране и пощи“ (със 7.0%). Коефициентът на заетост (15-64 г.) е 70.3%, като в сравнение с първото тримесечие на 2023 г. намалява с 0.1 п.п., а спрямо второто тримесечие на миналата година се увеличава с 0.3 п.п. Коефициентът на заетост за населението на възраст 20-64 г. запазва стойността си от първото тримесечие на 2023 г. от 75.9%, а в сравнение с второто тримесечие на миналата година се увеличава с 0.7 п.п. По данни на Евростат през второто тримесечие на 2023 г. равнището на заетост за населението на възраст 20-64 г. в България е по-високо от средното за ЕС (75.5%).

Безработните на възраст 15 и повече години се увеличават на тримесечна (с 4.5%) и на годишна база (с 1.6%) и броят им достига 141.0 хил. Коефициентът на безработица е 4.6%, като се увеличава с 0.2 п.п. в сравнение с първото тримесечие на 2023 г. и с 0.1 п.п. в сравнение с второто тримесечие на миналата година. По данни на Евростат равнището на безработица в България през второто тримесечие на 2023 г. продължава да е по-ниско от средното за ЕС (5.8%).

Успоредно с това се наблюдават първи сигнали, че спадът на безработицата, който бе отчитан почти без прекъсване от началото на 2021 г. е възможно да е достигнал точка на пречупване. Данните за регистрираните безработни показват, че този процес може да е продължил и през третото тримесечие на годината, когато коефициентът на безработица обичайно е най-нисък за дадена календарна година поради повишеното сезонно търсене на труд. Данните от Агенцията по заетостта показват, че през юли и август броят на регистрираните безработни, макар и минимално, се е увеличил спрямо тези една година по-рано.

По икономически и социални причини най-засегнати през 2024 г. ще бъдат малките и средни предприятия, на които ще се наложи да освободят персонал.

Безработните младежи на възраст 15 - 29 г. са 29.3 хил. през второто тримесечие на 2023 г. Броят им нараства и на тримесечна (с 19.6%) и на годишна база (с 9.3%). Коефициентът на безработица сред младежите (15-29 г.) е 8.8% – по-висок с 1.7 п.п. в сравнение с предходното тримесечие и с 1.0 п.п. в сравнение с второто тримесечие на 2022 г. По данни на Евростат през второто тримесечие на 2023 г. делът на младежите, които не са в заетост, образование и обучение в България е 14.9% при 11.1% средно за ЕС. Броят на незаетите и неучастващите в образование и обучение младежи на възраст 15 - 29 г. през второто тримесечие на 2023 г. е 124.1 хил. – с 5.3% повече в сравнение с първото тримесечие на 2023 г. и с 12.0% по-малко спрямо второто тримесечие на 2022 г.

Продължително безработните са 73.8 хил., като в сравнение с предходното тримесечие те са с 5.0% повече, а спрямо второто тримесечие на 2022 г. с 5.7% по-малко. Равнището на продължителна безработица e 2.4% при 2.3% през първото тримесечие на 2023 г. и 2.6% през второто тримесечие на миналата година.

Икономически неактивните лица на възраст 15 - 64 г. намаляват до 1 050.2 хил. през второто тримесечие на 2023 г., като 88.8% (932.9 хил.) от тях не желаят да работят поради различни причини: 412.7 хил. поради участие в образование и обучение; 137.9 хил. поради заболяване или нетрудоспособност; 235.0 хил. поради лични и семейни причини и 122.5 хил. поради пенсиониране. Желаещите да работят от всички неактивни са 117.3 хил., като от тях най-много са лицата, които не търсят активно работа по лични и семейни причини (31.6%) и обезкуражените, които не търсят активно работа, защото считат че няма да намерят такава (25.2%). През второто тримесечие на 2023 г. броят на обезкуражените лица на възраст 15 - 64 г. намалява до 29.6 хил. – съответно с 32.1% в сравнение с първото тримесечие на 2023 г. и с 34.1% в сравнение с второто тримесечие на миналата година.

1. **РЕАЛИЗАЦИЯ НА ПОЛИТИКАТА ЗА НАСЪРЧАВАНЕ НА ЗАЕТОСТТА ПРЕЗ 2023 г.**

През 2022 г., след прекъсването през 2021 г., пролетният пакет на Европейската комисия (ЕК) отново въведе **специфичните препоръки към страните-членки на ЕС** в областта на заетостта и социалната защита.

В Съобщението на Комисията от 24 май 2023 г. относно пролетния пакет, включващ и препоръките към отделните държави, се посочва, че изпълнението на приетите национални планове за възстановяване и устойчивост е от съществено значение за изпълнението на приоритетите на политиката в рамките на Европейския семестър. В този контекст заключенията, които се съотнасят към политиката по заетостта, са:

* Систематичното и ефективно участие на местните и регионалните власти, социалните партньори и други заинтересовани страни остава важно за успешното прилагане на Плана за възстановяване и устойчивост (ПВУ), както и на други икономически политики и политики по заетостта, за да се гарантира широко участие в цялостния процес на изпълнение на политиките;
* Недостатъчното предлагане на труд и недостига на умения в сектори и професии, които са от ключово значение за зеления преход, включително производство, внедряване и поддръжка на технологии с нулеви нетни емисии, създават пречки в прехода към нисковъглеродна икономика;
* Висококачествените системи за образование и обучение, които отговарят на променящите се потребности на пазара на труда, и целенасочените мерки за повишаване на квалификацията и преквалификацията са от ключово значение за намаляване на недостига на умения и насърчаване включването на пазара на труда и трудовата мобилност. За да се отключи неизползваното предлагане на работна сила, тези мерки трябва да бъдат достъпни, по-специално за лица, сектори и региони, които са най-засегнати от зеления преход.

Съответно препоръките, предложени от Комисията към България, които следва да се изпълняват през 2023 г. и 2024 г. са следните:

* *Да запази финансираните на национално равнище публични инвестиции и да гарантира, че безвъзмездните средства по ПВУ и другите фондове на ЕС се усвояват ефективно, по-специално с цел насърчаване на екологичния и цифровия преход;*
* *Да се увеличат усилията на политиката, насочени към предоставянето и придобиването на уменията, необходими за екологичния преход.*

За изпълнение на препоръките от 2023 г., за повишаване ефективността и ефикасността на политиката по заетостта и за изпълнение на поетите ангажименти във връзка с присъединяване на Република България към Валутния механизъм II (ERM II), бяха предприети конкретни действия, по-значимите от които са:

* Заделяне на значителен финансов ресурс **над 1 млрд. лв. за обучение на възрастни** (лица над 16 г.) за периода 2023-2027 г.:
* 380 млн. лв. по НПВУ - целта е до средата на 2026 г. 500 хил. лица да бъдат включени в обучение и да придобият дигитални умения на базово и средно равнище; планирано е да се разработи и внедри до средата на 2026 г. национална виртуална платформа за електронно обучение за лица над 16 г., с която ще се осигурят възможности за прилагане на гъвкави форми на обучение; предвидено е и създаването на 760 дигитални клуба на територията на цялата страна, осигуряващи достъп, включително на лица в неравностойно положение, до виртуалната платформа и подкрепа за включване в онлайн обучения;
* Над 623 млн. лв. по Програмата „Развитие на човешките ресурси“, финансирана от ЕСФ+, с цел подпомагане придобиването на нови умения, ключови компетентности, квалификация и преквалификация на работната сила за посрещане на предизвикателствата на пазара на труда;
* Значителен финансов ресурс в изпълнение на ежегодните Национални планове за действие по заетостта, по които ще бъдат осигурени възможности за включване в обучения за придобиване на професионална квалификация, придобиване и усъвършенстване на ключови компетентности и валидиране на професионални знания, умения и компетентности, включително с цел насърчаване зеления и дигиталния преход на работната сила;
* Изготвен и приет от Народното събрание на 18 септември 2023 г. **Законопроект за изменение и допълнение на Закона за насърчаване на заетостта,** регламентиращ: преобразуване на Държавно предприятие „Българо-германски център за професионално обучение“; обединяване на насърчителни мерки с насоченост към групите в неравностойно положение на пазара на труда и отмяна на неефикасни мерки; намаляване тежестта на санкциите за прекратяване на регистрацията на безработни лица; промяна в сроковете и условията за следваща регистрация (пререгистрация), за включване в програми и мерки за обучение и заетост, както и въвеждане на възможност за служебна промяна в статуса на лицата от безработни в заети лица при включването им в субсидирана заетост по програми и мерки, вкл. финансирани със средства от европейски и други международни фондове; промяна в реда за регистрация на предприятията, осигуряващи временна работа.
* Разработен и приет от Министерския съвет **Правилник за прилагане на Закона за насърчаване на заетостта** (обн., ДВ., бр.6 от 20 Януари 2023 г.), съдържащ изменения и допълнения, произтичащи от влезлите в сила през юни 2022 г. промени в Закона за насърчаване на заетостта, свързани с регламентиране на дейности за насърчаване интеграцията в заетост на икономически неактивните лица и на условията и реда за финансиране на процедури за валидиране на професионални знания, умения и компетентности на безработни лица. В допълнение са приети промени, свързани с облекчаване на административната процедура по регистрация на търсещите работа лица и намаляване на административната тежест за работодатели, които след промените могат да подават заявки за потребностите от работна сила и по електронен път по реда на Закона за електронното управление, както и извършване на проверка по служебен път на условията, на които трябва да отговарят работодателят/институцията при кандидатстване за получаване на средства за обучение и заетост.
* Разработен и приет от Министерския съвет (РМС № 621 от 2023 г. ) **Национален план за действие по заетостта през 2023 г.**, като със средства за активна политика на пазара на труда от държавния бюджет в размер на 73 млн. лв. ще бъде осигурена заетост на общо 9 857 безработни лица, като от тях на 5 996 по програми и проекти и на 3 861 по насърчителните мерки от Закона за насърчаване на заетостта; осигуряване на нова заетост на 1 813 лица и включване в обучение на 9 493 заети и безработни лица.
* Реализирани редица дейности по **проект „Предоставяне на обучения за дигитални умения и създаване на платформа за обучение на възрастни“ по НПВУ** с основна цел придобиване на базово и/или средно равнище на дигитални умения на 500 хил. безработни и заети лица в т.ч.: Разработени са единни програми за обучение, единни ресурси за обучение и инструменти за оценка на базово и на средно ниво на дигитални умения в съответствие с Европейската рамка за дигитална компетентност DigComp 2.1. Разработените ресурси и инструменти за оценка са тествани чрез провеждане на пет пилотни обучения на безработни лица и на изпит за сертифициране в електронна среда. Одобрен от Министерския съвет (ПМС № 48 от 2023 г.) Правилник за определяне на условията и реда за предоставяне на ваучери за обучение по Програма „Развитие на човешките ресурси“ 2021-2027 г., Националния план за възстановяване и устойчивост и Фонда за справедлив преход. Изготвен е проект на единен образец на сертификат за удостоверяване на придобито равнище на цифрова компетентност, утвърден от министъра на труда и социалната политика (Заповед № РД-01-114/ 24.04.2023 г.). Разработен е и тестван модул за изпитване и сертифициране на дигитални умения в електронна среда на електронната платформа. Разработена е електронна система за запазване на дата и час от страна на доставчиците на обучение във връзка с дейностите по сертифициране и е изграден комуникационен канал между АЗ и ЦРЧРРИ за текущ обмен на информация в процеса по сертифициране.

В изпълнение на **Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г.** до 31 юли 2023 г. в рамките на активната политика на пазара на труда, финансирана от държавния бюджет, се изпълняваха програмите: „Старт на кариерата“, Национална програма за обучение и заетост на бежанци, Програма за обучение и заетост на продължително безработни лица, Национална програма „Активиране на неактивни лица“ и проект „Красива България“, включени в Националния план за действие по заетостта през 2022 г., както и мерките по чл. 43а (подкрепена заетост), чл. 46а (дуална система на обучение), чл. 47 и чл. 49 (насърчаване на предприемачеството), чл. 60а (обучения в БГЦПО) и чл. 63 (обучения по заявка на работодател) от Закона за насърчаване на заетостта.

През **първото полугодие на 2023 г.** 77 078 регистрирани безработни лица са устроени на работа на първичния пазар на труда вследствие на предоставени посреднически услуги за заетост от бюрата по труда. За реализацията на програми и мерки за обучение и заетост и обучение на възрастни са изразходвани общо 28,5 млн. лв., като е субсидирана заетостта общо на 7 834 лица, в т.ч. 6 924 лица, които продължават да работят от предходната година. В нова заетост са включени 910 лица и в обучение – 2 450 лица.

През 2023 г. по Оперативна програма „Развитие на човешките ресурси“ 2014–2020 г. успешно се изпълняват редица операции/процедури и проекти, насочени към предоставяне на възможности за включване в обучения, стажуване и заетост на икономически неактивни, безработни и заети лица, в т.ч.: „Младежка заетост“, „Готови за работа“, „Умения“, „Заетост за теб“, а по Програмата „Развитие на човешките ресурси“ 2021–2027 г. през годината стартираха процедурите „Родители в заетост“, „Започвам работа“ и „Младежка заетост+“.

1. **SWOT АНАЛИЗ НА РАЗВИТИЕТО НА ПАЗАРА НА ТРУДА И ПОЛИТИКАТА ПО ЗАЕТОСТТА**

Въз основа на анализа на макроикономическата среда, развитието на пазара на труда през 2023 г. и тенденциите сред целевите групи на политиката по заетостта, както и прогнози за основни макро индикатори и за търсенето и предлагането на труд през 2024 г. е изготвен SWOT анализ, съдържащ силни и слаби страни, заплахи за пазара на труда и възможности за развитие през 2024 г.

**Силни страни**

* Продължаващо икономическо възстановяване, макар и с по-нисък темп на растеж на БВП;
* Намаляваща безработица, вкл. сред целевите групи на политиката по заетостта;
* Значителен финансов ресурс за обучения, насърчаващи зеления и дигиталния преход.

**Слаби страни**

* Наличие на несъответствие между търсенето и предлагането на труд и недостатъчно финансиране с държавния бюджет на обучения за придобиване на професионална квалификация;
* Недостиг на работна сила особено в някои сектори на икономиката, като туризъм, индустрия, транспорт, хуманно здравеопазване и медико-социални грижи;
* Значителни регионални различия както по отношение на показателите за заетост и безработица, така и по отношение на идентифицирания недостиг на работна сила с конкретни образователно-квалификационни характеристики;
* Наличие на недекларирана заетост;
* Ниски стойности на показателите по отношение на гъвкави форми на заетост в т.ч. работа от разстояние, работа на непълно работно време, работа за определен период от време;
* Ниско равнище на дигитални умения на трудовите ресурси, в т.ч. на работната сила.

**Заплахи**

* Задълбочаващи се негативни демографски тенденции;
* Загуба на работни места и умерено повишаване на безработицата вследствие на по-ниския темп на растеж в световен, европейски и национален аспект;
* Наличие на структурни несъответствия в търсенето и предлагането на труд, в т.ч. при прехода към нисковъглеродна икономика;
* Недостиг на умения и компетентности, особено в областта на информационните и комуникационни технологии.

**Възможности**

* Оползотворяване на неизползвания потенциал от трудови ресурси чрез активиране на лицата, които не работят и не учат;
* Повишаване нивото на дигитални умения на работната сила чрез организиране и провеждане на масови обучения;
* Развитие на електронните посреднически услуги за заетост и подобряване качеството на предлаганите от териториалните поделения на АЗ услуги;
* Ускоряване изпълнението на мащабни проекти, финансирани с европейски средства, в т.ч. по Програма „Развитие на човешките ресурси“ 2021– 2027г. и Националния план за възстановяване и устойчивост;
* Усъвършенстване на нормативната уредба за насърчаване на заетостта и обучението на възрастни;
* Популяризиране на възможностите за достъп до пазара на труда сред лицата, ползващи се от временна закрила и тези с предоставено убежище или международна закрила;
* Облекчаване на достъпа до пазара на труда за граждани от трети държави при отчитане потребностите на работодателите от чуждестранна работна сила.

1. **ВИЗИЯ, ЦЕЛИ И ПРИОРИТЕТИ НА ПОЛИТИКАТА ПО ЗАЕТОСТТА ПРЕЗ 2024 г.**

Положителните тенденции на пазара на труда през последните две години по отношение на увеличаването на заетостта и намаляването на безработицата постепенно започнаха да отслабват. Все още над 30% от работодателите в промишлеността посочват недостига на работна сила като фактор, затрудняващ дейността им. Предварителните данни от проведеното от НСИ Изследване на образованието и обучението на възрастни през 2022 г. показват, че само 2.4% от лицата на възраст 25-64 г. са участвали във формално образование или обучение през последните 12 месеца.

Чрез реализацията на Националния план за действие по заетостта (Плана) и през 2024 г. ще се изпълняват дейности за повишаване пригодността за заетост и интегриране на икономически неактивните безработните лица, вкл. от неравнопоставените групи на пазара на труда, както и дейности за повишаване адаптивността на заети лица, вкл. на техните възможности за кариерно развитие.

**Визията на политиката по заетостта** за 2024 г. e задържане равнището на безработица на ниски нива, вкл. сред неравнопоставените групи на пазара на труда; повишаване на предлагането на работна сила чрез активиране на икономически неактивни лица и създаване на възможности за внос на работници от чужбина; повишаване качеството на трудовите ресурси според изискванията на работните места и новите предизвикателства, свързани със зеления и дигиталния преход.

**Основната цел** на Националния план за действие по заетостта през 2024 г. е повишаване количеството и качеството на предлагания труд в съответствие с потребностите на икономиката.

За постигане на основната цел на НПДЗ за 2024 г. и въз основа на идентифицираните предизвикателства на пазара на труда и тенденциите, наблюдавани сред целевите групи, са формулирани следните **приоритетни направления на политиката по заетостта**:

* **Повишаване предлагането на труд чрез насърчаване икономическата активност** на населението и подобряване достъпа до пазара на труда за работници от чужбина, включително с български произход;
* **Насърчаване на заетостта** и чрез създаване на възможности за интеграция на неравнопоставените групи на пазара на труда;
* **Повишаване качеството на работната сила** в контекста на дигитализацията на икономиката и справедливия преход към климатична неутралност, както и за запазване заетостта и подобряване адаптивността на заетите лица.

Броят на лицата от т. нар. традиционни целеви групи на активната политика на пазара на труда (младежи, възрастни, хора с увреждания) постепенно намалява, като тяхното разпределение на територията на страната е неравномерно и поради тази причина са необходими допълнителни усилия на регионално ниво за тяхната интеграция на пазара на труда. В същото време се идентифицират нови целеви групи, вследствие на кризи от различен характер (здравна, хуманитарна и др.), като предвид все по-острата необходимост за повишаване икономическата активност на населението е необходимо да се подобрява достъпът до пазара на труда на тези групи.

**Конкретните дейности** по приоритетни направления са, както следва:

* **Повишаване предлагането на труд чрез насърчаване икономическата активност на населението и подобряване достъпа до пазара на труда за работници от чужбина, включително с български произход**

През 2024 г. ще се реализират редица дейности за активиране на икономически неактивните лица в трудоспособна възраст, финансирани както от държавния бюджет, така и с европейски средства.Провеждането на общи и специализирани трудови борси (насочени към различни неравнопоставени групи на пазара на труда като младежи, роми, продължително безработни, лица, ползващи се от временна закрила и т.н.)с цел директно договаряне между работодателите и участниците в борсите, продължава да бъде най-ефикасният начин за започване на работа на икономически неактивните лица без регистрация в бюрата по труда. Специализираният подход за активиране на лицата от различните целеви групи – младежи, роми, продължително безработни и т.н. ще продължи да се прилага посредством работата на младежките и ромските медиатори и активаторите, като с т.нар. трудни клиенти на бюрата по труда и с клиентите със специфични потребности ще работят психолозите. Мениджърите на случай (кейс-мениджъри) ще съдействат на лицата с потребност от комплексна подкрепа за преодоляване на пречките пред започване на работа, отнасящи се не само до системата по заетостта, но и до образователната, здравната и социална система, а трудовите посредници ще мотивират лицата с регистрация в бюрата по труда за активно поведение на пазара на труда чрез предоставяне на знания и практически умения за търсене на работа. В допълнение към дейностите за активиране ще продължат и усилията за разширяване на обхвата на неактивните лица посредством работата на мобилни бюра по труда, които ще предлагат услуги за заетост близо до лицата в населени места, в които няма бюро по труда.

В областта на трудовата миграция на европейско ниво ще се предприемат все повече мерки за привличане на пазара на труда на работници от трети държави, като ще се въвеждат все по-облекчени процедури за издаване на съответните разрешения за пребиваване и работа и тези разрешения ще обхващат все по-голям кръг чужденци. Очаква се в началото на 2024 г. да приключи процесът по въвеждане в националното законодателство на изискванията на Директива (ЕС) 2021/1883 на Европейския парламент и на Съвета от 20 октомври 2021 година относно условията за влизане и пребиваване на граждани на трети държави за целите на висококвалифицирана трудова заетост и за отмяна на Директива 2009/50/ЕО на Съвета, като за целта ще се извършат необходимите промени в действащата законова и подзаконова нормативна уредба. Също така се очаква през 2024 г. да бъде приета Директива на Европейския парламент и на Съвета за единна процедура за кандидатстване за единно разрешение на граждани на трета държава за пребиваване и работа на територията на държава членка и за общ набор от права за работници от трети държави, пребиваващи легално в държава членка, като непосредствено след това ще се предприемат мерки за привеждане на българското законодателство в съответствие с нейните изисквания.

През 2024 г. ще продължи прилагането на действащите спогодби за регулиране на трудовата миграция, както и ще се предприемат съответните действия за идентифициране на други държави, с които Република България има интерес от сключване на такива спогодби. Спогодбите са особено подходящ инструмент за справяне с проблемите на българския бизнес с недостига на работна сила.

Ще се засили ролята на Службите по трудови и социални въпроси (СТСВ) за привличане на българските общности в държавите, където има такива служби, за участие на националния пазар на труда чрез различни по своя характер и съдържание дейности (кариерни форуми, трудови борси, изнесени приемни и др.). СТСВ ще продължават да допринасят в голяма степен и за защита на правата на българските граждани, живеещи и работещи в чужбина, и за повишаване на информираността им.

Утвърдени инициативи, които ще продължат да се реализират през 2024 г.:

|  |
| --- |
| * Интензифициране на работата по създаване на **механизъм за обмен на данни между институциите**, въз основа на който ще бъдат идентифицирани икономически неактивните лица в страната на индивидуално ниво, като на макро ниво ще бъде възможно да се създадат профили на икономически неактивните лица, въз основа на които да се планират бъдещи мерки и инициативи; * **Децентрализиране действията за активиране** на икономически неактивните лица, чрез сключване на споразумения и създаване на междуведомствени екипи на местно ниво за по-добро насочване на мерките предвид конкретните характеристики на целевата група и регионалните специфики; * Реализиране на процедура „Започвам работа“ – Компонент 1 „Активиране“, по който се предвижда до 2026 г. да бъдат активирани 56 хил. лица, като индикативният финансов ресурс за 2024 г. е 6,8 млн. лв. * Продължаване изграждането на **клубове за активиране**, в които освен традиционните дейности за насърчаване икономическата активност на неактивните лицата ще се предоставя комплексна подкрепа за прехода неактивност – активно търсене на работа – заетост. * **Извършване на необходимите законодателни промени**, касаещи въвеждането в българското законодателство на изискванията на европейските директиви в областта на трудовата миграция и за облекчаване достъпа на граждани на трети държави до българския пазар на труда; * **Идентифициране на държави,** с които Република България има интерес от сключване на спогодби за регулиране на трудовата миграция и стартиране на двустранни преговори. |

* **Насърчаване на заетостта и чрез създаване на възможности за интеграция на неравнопоставените групи на пазара на труда**

През 2024 г. ще се акцентира на повишаване ефективността на посредническите услуги за заетост, разширяване на обхвата на електронните услуги по заетостта, в т. ч. реализиране на е-трудова борса и намаляване на регионалните различия по отношение на заетостта и безработицата, както и насърчаване на безработните да търсят и започват работа или обучение извън населеното място, в което живеят, чрез предоставяне на финансова подкрепа за ежедневни пътувания до работното място или мястото на обучение.

През годината ще се изпълняват програми, проекти и схеми, насочени към конкретни целеви групи на пазара на труда, в т.ч. младежи (Програма „Старт на кариерата“), безработни лица в предпенсионна възраст (Национална програма “Помощ за пенсиониране”), продължително безработни (Програма за обучение и заетост на продължително безработни лица) и безработни с намалена работоспособност (Национална програма за заетост и обучение на хора с трайни увреждания), лица със статут на бежанец или ползващи се от временна закрила (Национална програма за обучение и заетост на бежанци), инициативи, насочени към отделни сектори на икономиката (Програма „Мелпомена“ и Проект „Красива България“), както и Регионални програми за заетост, насочени към насърчаване на заетостта и намаляване на безработицата в регионите.

Ще продължат да се подпомагат работодателите от частния сектор чрез реализацията на насърчителни мерки по Закона за насърчаване на заетостта за наемане на безработни лица от групите в неравностойно положение на пазара на труда, в т.ч. безработни младежи до 29 г. (вкл.), безработни над 55-годишна възраст, безработни лица с основно или по-ниско образование, безработни лица без професионална квалификация, безработни лица с трайни увреждания, продължително безработни, безработни лица - родители (осиновители) с деца до 4-годишна възраст, безработни лица, изтърпели наказание лишаване от свобода и др. Регистрираните безработни лица ще могат да се ползват от насърчителните мерки за търсене на работа и наемането им извън населеното място, в което живеят, както и от финансова подкрепа за стартиране на самостоятелна стопанска дейност и развитие на собствен бизнес.

Работодателите ще се насърчават да разкриват свободни работни места посредством провеждане на периодични срещи на трудовите посредници и мобилните екипи с работодатели, вкл. ключови и структуроопределящи, за предоставяне на информация за нови инициативи за заетост и посреднически услуги за намиране на подходящи работници и служители.

За ограничаване ръста на безработицата при загуба на работни места в случай на икономически спад ще се прилага активно посредничество за осъществяване на бързи преходи в заетост на свободни работни места приоритетно към сектори на икономиката, в които има недостиг от работна сила. За подобряване на ефективността и качеството на предоставяните от Агенцията по заетостта услуги на търсещите работа лица и работодателите ще продължи и предоставянето на електронни административни услуги. За развитието на електронните услуги ще продължи изпълнението на проект по Националния план за възстановяване и устойчивост. При по-значимо освобождаване на работна сила от предприятията ще се изготвят проекти с мерки, съгласно ЗНЗ, включващи предоставяне на посреднически услуги по заетост, осигуряването на обучение, заетост, вкл. по програми за заетост и започване на самостоятелна стопанска дейност на освободените лица.

В бюрата по труда на всяко регистрирано безработно лице ще се изготвя индивидуален план за действие и профил, съобразно който се определят стъпките в посока заетост. Стъпките могат да включват една или няколко от следните услуги: включване в Ателие за търсене на работа за придобиване на умения за търсене на работа, оказване на индивидуална или групова психологическа подкрепа, помощ от мениджър на случай, насочване към трудови борси или дни на работодателя, предложения за работа и/или включване в обучение за придобиване на квалификация по търсена на пазара на труда професия или за придобиване на ключова компетентност.

Ще продължат да се прилагат и три специфични посреднически услуги за осигуряване на специализирана подкрепа на безработните лица със затруднен достъп до пазара на труда, вкл. поради живеене в региони с ниско търсене на труда, семейни или личностни специфични бариери за успешна трудова реализация: консултация и менторство след започване на работа, семеен трудов консултант, мобилно бюро по труда.

През 2024 г. ще продължи да се насърчава заетостта на квалифицирана работна сила, както и заетостта на „зелени работни места“ чрез предоставяне на услуги на хора с увреждания и други групи в неравностойно положение на пазара на труда, предимно „трудни клиенти“, за да получат пригодност за устойчива заетост на първичния пазар на труда.

**Нови моменти в политиката по заетостта през 2024 г.:**

|  |
| --- |
| * **Повишаване ефективността** на активната политика на пазара на труда чрез изготвяне на нов Закон за насърчаване на заетостта, отчитайки предизвикателствата на дигиталния и зеления преход; * **Повишаване ефикасността** на насърчителните мерки за заетост, чрез прилагане на новата обединена мярка (чл. 36 от ЗНЗ) за насърчаване заетостта на безработни лица от неравнопоставените групи на пазара на труда; запазване регистрацията в бюрата по труда на лицата, включени в субсидирана заетост за повишаване шансовете им за намиране на устойчива заетост на първичния пазар на труда; * **Оптимизиране на посредническите услуги за заетост и намаляване на административната тежест** за бенефициентите чрез развитие на електронните услуги и намаляване броя на документите, които се подават в бюрата по труда както от търсещите работа лица, така и от работодателите. * Реализиране на **нови инициативи за интегриране на неравнопоставените групи на пазара на труда по П РЧР** с индикативен финансов ресурс за 2024 г. в размер на 107,2 млн. лв., в т.ч.: * **Процедура** **„Започвам работа“ – Компонент 3**, по който ще се осигурят стимули за включване в заетост на безработни лица, като ще бъде поставен акцент върху включването в заетост на уязвими групи с финансов ресурс от 44,8 млн. лв.; * **Процедура** **„Родители в заетост“** с бюджет от 4,8 млн. лв., по която ще бъде осигурена грижа за деца на над 1 900 родители с малки деца, непосещаващи ясли, детски градини и предучилищни групи; * **Процедура** **„Младежка заетост +“** цели улесняване на прехода от образование към заетост чрез предоставяне на подкрепа за стажуване, обучение по време на работа, устойчива заетост, придобиване на личностни и социални компетентност и компетентности за инициативност и предприемачество с индикативен бюджет от 37,6 млн. лв. * **Операция** **„Устойчива заетост за хора в неравностойно положение“** с индикативен бюджет от 20 млн. лв. за 2024г. е насочена към хора в неравностойно положение и хора с трайни увреждания, на които, с дейностите по проектите, ще бъдат осигурени нови работни места, менторство, адаптиране на работните места и транспорт от и до работното място. |

* **Повишаване качеството на работната сила в контекста на дигитализацията на икономиката и справедливия преход към климатична неутралност, както и за запазване заетостта и подобряване адаптивността на заетите лица**

В рамките на този приоритет със средства от държавния бюджет и европейски средства ще се финансират обучения на заети и безработни за придобиване на квалификация и умения в съответствие с новите изисквания на работните места, свързани с процесите на преструктуриране на икономиката, дигитализацията и зеления преход, вкл. преквалификация на заетите, в контекста на преструктурирането на работните места.

Ще продължи осигуряването на обучения за безработни лица, приоритетно от групите в неравностойно положение на пазара на труда, с цел активиране и подобряване на пригодността им за заетост. За да се гарантира по-висока ефективност, обученията ще отчитат характеристиките и специфичните потребности на отделните целеви групи, както и краткосрочните и дългосрочните потребности на пазара на труда, особено в икономически сектори с потенциал за растеж. В съответствие с индивидуалния профил, идентифицираните потребности на лицата и търсенето на пазара на труда, безработните ще ползват услуги за професионално ориентиране, професионално обучение, обучение по ключови компетентности. Ще бъдат предприети дейности за остойностяване на разходите, финансирани от бюджета за активна политика на пазара на труда във връзка с реализиране на процедурите за валидиране на професионални знания, умения и компетентности.

Ще се насърчава участието на безработни лица в чиракуване, стажуване и дуално обучение като ефективни форми на обучение за придобиване на практически умения и опит в съответствие с изискванията на работните места.

През 2024 г. в партньорство с национално представителните организации на работодателите и на работниците и служителите ще се реализират проекти за повишаване пригодността за заетост и подобряване на достъпа до пазара на труда на безработни лица от неравнопоставените групи. Обученията по проектите ще са за придобиване на ключови компетентности и на квалификация по професии, определени въз основа на проучване сред работодатели. На част от включените в обучение безработни лица ще се осигури заетост, съобразно придобитата квалификация**.**

През годината акцент в политиката за повишаване качеството на работната сила ще са действията за повишаване равнището на дигиталните умения чрез осигуряване на широк достъп и насърчаване на участието в обучения за придобиване и развитие на дигитални умения.

Обучения за придобиване на базово и средно равнище на дигитални умения съгласно Европейската рамка за дигитални компетентности DigComp2.1 ще се финансират по проект „Предоставяне на обучения за дигитални умения и създаване на платформа за обучение на възрастни“, включен в Националния план за възстановяване и устойчивост. Дейностите за повишаване равнището на дигиталните умения на работната сила ще се подпомогнат чрез резултатите по проект „Развитие на дигиталните умения“, финансиран по ОП РЧР и реализиран съвместно с национално представителните организации на работодателите и на работниците и служителите. Въз основа на изследване и анализ на икономическите сектори за установяване на потребностите от дигитални умения са разработени профили на общите и специфичните дигитални умения, необходими за успешно изпълнение на ключови професии и длъжности, секторни квалификационни рамки за развитие на дигиталните умения, инструменти за оценка на потребностите от дигитални умения и на учебно съдържание и учебни програми за обучение за специфични дигитални умения. Всички разработени материали ще бъдат публично достъпни, за да се подпомогнат работодателите от различните сектори да подготвят своята работна сила за предизвикателствата на дигиталния преход.

Принос за повишаване квалификацията на заети и безработни ще има и ЦРЧРРИ, чиято дейност ще се разшири и надгради на национално и на регионално равнище.

Ще продължи да се провежда ежегодното Проучване сред работодателите за идентифициране на техните потребностите от работна сила в краткосрочен план. През годината се предвижда да стартират и дейностите за разработване на средносрочни и дългосрочни прогнози за развитието на пазара на труда в България, както и дейности по оценка на нетния ефект от провежданата политика по заетост.

**Нови моменти в политиката по заетостта през 2024 г.:**

|  |
| --- |
| * Разработване на **методика за остойностяване на разходите**, които да бъдат финансирани от бюджета за активна политика на пазара на труда във връзка с реализиране на процедурите за валидиране на професионални знания, умения и компетентности; * Осигуряване на широк достъп до **обучения за повишаване на дигиталните умения** на заети и безработни в съответствие с новите потребности на пазара на труда; * Реализиране на **нови инициативи за обучение на заети и безработни лица по П РЧР,** с индикативен финансов ресурс за 2024 г. в размер на над 27,4 млн. лв.,в т.ч.: * **Процедура** **„Започвам работа“ – Компонент 2**, по който с финансов ресурс от 8,4 млн. лв. ще бъде организирано изпреварващо обучение на безработни лица на база на идентифицирани потребности от работодатели на регионално ниво; * **Процедура „Квалификация, умения и кариерно развитие на заети лица“** с бюджет от 11 млн. лв., по която ще бъдат обхванати общо 13,9 хил. заети лица, на които ще се предостави подкрепа за професионално развитие и гъвкави възможности за повишаване на професионалната квалификация и уменията, вкл. дигиталните; * **Процедура** **„Дигитални умения“** с бюджет от 8 млн. лв., включваща организиране и провеждане на обучения за подобряване на дигитални умения за повече от 40 хил. безработни и неактивни лица. * **Процедура** **„Адаптирана работна среда“** с индикативен бюджет от 20 млн. лв. за 2024 г. Дейностите по процедурата включват разработване и прилагане на „зелени“ модели на организация на труда, превенция на „бърнаут“ и на ефекта от COVID-19 върху менталното здраве на работниците, закупуване на специализирано работно облекло, лични и колективни предпазни средства, както и ремонт и оборудване на места за спорт, отдих, хранене и почивка в предприятията. * **Процедура “Нови умения“** с индикативен бюджет от 10 млн. лв. за 2024 г.,която има за цел да подпомогне заетите лица, чрез включване в обучения предоставящи възможности за квалификация, преквалификация и придобиване на нови умения с цел адаптиране към съвременните изисквания на работодателите. По мярката ще се предоставя безвъзмездна помощ за обучение за придобиване или повишаване на професионалната квалификация, специфични обучения, свързани с работното място. Допълнителна подкрепа ще се оказва на работното място чрез ментор за преназначени служители на други длъжности при същия работодател. |

През 2024 г. **приоритетни целеви групи** на активната политика ще бъдат младежите, които не работят и не учат до **29 г. (вкл.)** и **продължително безработните** лица**.**

Особено внимание ще се поставя на следните групи безработни лица:

* безработни младежи до 29 г. (вкл.) без трудов стаж по придобита специалност;
* безработни лица над 55-годишна възраст;
* безработни с основно и по-ниско образование;
* безработни без професионална квалификация;
* безработни лица с трайни увреждания;
* лица, ползващи се от временна закрила с регистрация в бюрата по труда.

**VII. СОЦИАЛЕН ДИАЛОГ**

Националният съвет за насърчаване на заетостта и Националният съвет за тристранно сътрудничество ще имат водеща роля в процеса на планиране, изпълнение и мониторинг на политиките в областта на заетостта. Ще се работи за подобряване сътрудничеството между териториалните поделения на Агенцията по заетостта и регионалните структури на социалните партньори и браншовите организации. Работата на Съветите за сътрудничество към всяка Дирекция „Бюро по труда“ и на Комисиите по заетост към областните съвети за развитие ще се фокусира върху разкриване на потенциала на местната икономика за увеличаване на работните места и намаляване на безработицата в регионите. Съветите за сътрудничество ще участват активно при извършването на подбор и оценка на работодателите, подали заявки за ползване на мерки по реда на ЗНЗ.

През 2024 г. социалните партньори ще имат ключова роля за превенция на съкращенията и осигуряване на безопасни условия на труд, определяне на потребностите от умения на работната сила, оценка на компетентностите, идентифициране по региони на недостиг от квалифицирани кадри, информиране за предстоящо разкриване на нови работни места, контрол върху ефикасността на изразходваните средства, популяризиране на възможностите за участие в проекти и програми, информиране на гражданите за защитата на техните трудови права, ограничаване на недекларираната заетост и др.

В рамките на Националния съвет по трудова миграция и трудова мобилност към министъра на труда и социалната политика, в който участват и представители на представителните организации на работодателите и на работниците и служителите на национално равнище ще продължат да се обсъждат всички законодателни предложения, стратегически решения и въпроси, касаещи достъпа до пазара на труда за граждани на трети държави.

През 2024 г. социалните партньори ще продължат да работят за въвеждането на инструменти и механизми за учене през целия живот като тристранни секторни фондове за квалификация, индивидуални сметки за обучение и др., като се използват възможности за пилотно прилагане със средства от ЕСФ+.

В началото на годината ще стартират и дейностите по операция „Социално партньорство“, която цели да насърчи социалния диалог и колективното договаряне, чрез съвместните дейности и повишаване капацитета на социалните партньори за разработване на инструменти и политики, за ускоряване на дигиталната и устойчива трансформация и за подготовка и провеждане на реформи за по-добро приспособяване на работниците, предприятията и предприемачите към промените чрез засилване и укрепване на социалния диалог.

**VІII. ФИНАНСОВА РАМКА**

От 2010 г. средствата от държавния бюджет за активна политика на пазара на труда и по-специално за финансиране на обучения на безработни и заети лица, както и на субсидирана заетост на безработни лица, са в размер на 73 млн. лв. В условията на увеличаваща се минимална работна заплата (от 290 лв. през 2012 г. до 780 лв. през 2023 г.) постепенно намаля обхватът на включените в обучение и заетост лица. Едновременно с това, бързото увеличение на доходите от труд през последните години и натрупаната инфлация от 2022 г. наложиха от 2023 г. предоставяната подкрепа от страна на държавата за работодателите при наемане на безработно лице от целевите групи на пазара на труда, да е в размер не по-малък от минималната работна заплата.

В тази връзка финансовата рамка на НПДЗ за 2024 г. включва:

* Средства за активна политика на пазара на труда – 73 млн. лева (съгласно Средносрочната бюджетна прогноза);
* Определяне размера на субсидията от държавния бюджет по програми и мерки за заетост в размер не по-малък от минималната работна заплата при пълен работен ден;
* Нарастване на възнаграждения по определени програми и мерки за заетост.

**Приложение 1**

**НАЦИОНАЛЕН ПЛАН ЗА ДЕЙСТВИЕ ПО ЗАЕТОСТТА ПРЕЗ 2024 г. (структура)**

1. Въведение
2. Макроикономическа среда, развитие на икономиката през 2023 г. и прогнози за предлагането и търсенето на работна сила през 2024 г.
   * Макроикономическа среда през първата половина на 2023 г.
   * Очаквания за развитието на икономиката и пазара на труда през 2023-2024 г.
3. Заетост и безработица.
4. Европейски и международни измерения на политиката по заетостта и обучението на възрасти.
5. SWOT анализ на развитието на пазара на труда и политиката по заетостта.
6. Визия, цели и приоритети на политиката по заетостта през 2024 г.
   * Повишаване предлагането на труд чрез насърчаване икономическата активност на населението и подобряване достъпа до пазара на труда за работници от чужбина, включително с български произход;
   * Насърчаване на заетостта и чрез създаване на възможности за интеграция на неравнопоставените групи на пазара на труда в т. ч. и хората с увреждания;
   * Повишаване качеството на работната сила в контекста на дигитализацията на икономиката и справедливия преход към климатична неутралност.
7. Социален диалог.
8. Институции на пазара на труда.

1. На 19 октомври НСИ актуализира данните за заетостта според Системата на национални сметки за 2022 г. и първите две тримесечия на 2023 г. В резултат на тези промени броят на заетите през 2022 г. намаля с около 55 хил. д., като наетите лица бяха намалени с около 9 хил. д., а броят на самонаетите лица – с около 46 хил. д. Тази актуализация бе продиктувана от новите данни от последното преброяване на населението и не се разпростира за годините преди 2022 г. В резултат от това заетите през 2022 г. намаляват с 0.4% спрямо 2021 г. (преди това растеж от 1.3%), а растежът на заетостта през първите две тримесечия на 2023 г. (на годишна база) значително се повиши. [↑](#footnote-ref-1)